Burjassot finalitza la primera edició del projecte Joves Oportunitats de l’IVAJ
2025-07-24

Desenvolupat per l’Ajuntament de Burjassot i finançat pel Fons Social Europeu, en aquests dies ha finalitzat en el municipi la primera edició del projecte JOOP (Joves Oportunitats) de l’IVAJ, dirigit a joves d’entre 16 i 21 anys que han abandonat la seua formació de manera primerenca i que es troben aturats.

La part principal de l’activitat del projecte JOOP s’ha dut a terme a Burjassot durant els mesos de gener a maig, durant els quals s’ha realitzat una acció de coaching motivacional a les persones que van participar amb la finalitat de donar un gir radical a la seua manera d’enfrontar-se a la realitat que els acompanya. L’objectiu ha sigut orientar-los i recolzar-los perquè prenguen decisions encaminades a un projecte vital i laboral.

Una vegada finalitzada aqueixa fase inicial, es van realitzar diverses jornades de retrobament en les quals els i les joves participants es van reunir de nou amb el seu coach per a compartir un espai de trobada informal i explicar-se les novetats que han introduït en la seua vida cadascun d’ells.

L’última reunió de seguiment s’ha realitzat en aquest mes d’octubre i s’ha pogut comprovar que la gran majoria dels participants han reprès la seua formació: joves que han accedit a cicles formatius de grau mitjà, cursos de formació professional, activitats de formació i voluntariat… Aquesta activitat es va desenvolupar en un esmorzar en el qual van gaudir del retrobament amb els seus companys i companyes i d’una estona distesa que es va allargar durant diverses hores.

L’Ajuntament de Burjassot manté la seua coordinació amb l’IVAJ en vistes d’iniciar els preparatius de la segona edició del JOOP que, a més, ve amb millores i novetats que seran molt útils per a les futures “joopers”.